《题三闾大夫离骚后》
清代·谢兰生

瓦釜既用事，黄钟故应弃。众醉乃独醒，尤为同列忌。

主听复不聪，孤臣数益穷。疏后旋见谪，谁能鉴其衷。

《卜居》以明心，《离骚》以寄慨。终与汨罗沈，朴忠何由遂。

至今沅湘间，悲风绕荒寺。

作者简介：（1760—1831）清广东南海人，字佩士，又字澧浦。嘉庆七年进士。以亲老告归。博雅好古，工诗文、书画、篆刻，精鉴别。有《鸡肋草》、《常惺惺斋文集》等。